Anders René Jensen fra Rema1000 medgiver også, at supermarkedskæder, som den han er direktør i, er med til at presse prisen på danske dagligvarer grundet konkurrence. Men hos Coop kan man ikke genkende, at priserne skulle være for lave, siger analysechef, Lars Aarup:

- Det er markedet, der afgør, om danske fødevarer er for billige. Vi kan se, at når vi har et produkt, der er ekstra lækkert, og vi kan finde ud af at fortælle kunderne om det, så er der folk, der vil betale for det.

Det samlede salg af økologiske fødevarer steg med 14 procent fra 2017 til 2018 til i alt 12,9 milliarder kroner.

- Der er nogle fødevarer i Danmark, som er temmeligt billige. Og der har været meget fokus på pris, specielt siden den økonomiske krise i 2008. Men på det seneste har vi bemærket, at der er blevet øget fokus på kvalitet: Det skal være ekstra lækkert, det skal være ekstra bæredygtigt, det skal være økologisk, og dyrevelfærden skal være i top. Det vil folk gerne betale mere for i dag, tilføjer Lars Aarup.

Pressemedarbejder i Salling Group Kasper Regelsen skriver i en mail til DR Nyheder, at de ikke har data, der kan bruges til at sammenligne priser på tværs af lande på en ordentlig måde og i relation til det, som Rema1000 siger.

- Det er således hverken noget, vi har udarbejdet på egen hånd eller ligger inde med på andre måder eller har set tidligere.